b"\n_START_ARTICLE_\nConsell d'empresa\n_START_PARAGRAPH_\nEl consell d'empresa \xc3\xa9s l'\xc3\xb2rgan de gesti\xc3\xb3 amb qu\xc3\xa8 es dotaren les empreses col\xc2\xb7lectivitzades poc despr\xc3\xa9s de l'esclat de la Guerra civil. Aquests \xc3\xb2rgans foren creats pel decret de Col\xc2\xb7lectivitzacions de la Generalitat de Catalunya, el 24 d'octubre de 1936._NEWLINE_La revoluci\xc3\xb3 que iniciaren els treballadors de Catalunya a partir del 19 de juliol de 1936 comport\xc3\xa0 l'expropiaci\xc3\xb3 i col\xc2\xb7lectivitzaci\xc3\xb3 d'un gran nombre d'empreses, que foren administrades des de llavors en r\xc3\xa8gim d'autogesti\xc3\xb3 obrera._NEWLINE_En aquest context de guerra i revoluci\xc3\xb3 nasqu\xc3\xa9 el Consell d'Economia de Catalunya (11 d'agost de 1936), en el qual conflu\xc3\xafren totes les forces sindicals i pol\xc3\xadtiques que feren front a l'al\xc3\xa7ament militar. De l'obra del Consell d'Economia, que no cess\xc3\xa0 durant tota la guerra civil, en destaquen dues fites hist\xc3\xb2riques que foren, alhora, dues grans conquestes socials del moviment obrer de Catalunya: el Decret de Col\xc2\xb7lectivitzacions i Control Obrer de 24 d'octubre de 1936 i el Decret de Municipalitzaci\xc3\xb3 de la Propietat Urbana d'11 de juny de 1937._NEWLINE_D'acord amb el decret de 1936, les empreses podien \xc3\xa9sser col\xc2\xb7lectivitzades en r\xc3\xa8gim d'autogesti\xc3\xb3 sota un consell d'empresa obrer, del qual depenia el director, assistit per un interventor de la Generalitat en els casos seg\xc3\xbcents: quan l'empresa tenia m\xc3\xa9s de 100 obrers; quan en tenia de 50 a 100 si eren de majoria qualificada; per acord amb el propietari, si en tenia menys de 50; en cas d'abandonament de l'empresa pel propietari; i per salvaguarda d'interessos generals, a judici del Consell d'Economia."